შარლ გულადი
შარლ გულადი (ფრანგ. Charles le Téméraire, დაბადებით შარლ მარტენი; დ. 10 ნოემბერი, 1433, დიჟონი — გ. 5 იანვარი, 1477, ნანსთან) — ბურგუნდიის ჰერცოგი, ფილიპ კეთილის, ბურგუნდიის ჰერცოგის, ვაჟი. მტრებისთვის შარლ მრისხანედ ცნობილი, ის იყო ბურგუნდიის ბოლო ჰერცოგი ვალუას დინასტიიდან. მისი ადრეული გარდაცვალება გადამწყვეტი მომენტი გახდა ევროპის ისტორიისთვის. მისი გარდაცვალების შემდეგ შარლ გულადის სამფლობელოები საფრანგეთმა და ჰაბსბურგებმა დაინაწილეს. ეს უკანასკნელები შარლ გულადის ქალიშვილ მარი ბურგუნდიელთან ქორწინებით მისი მემკვიდრეები გახდნენ. თუმცა მხარები დანაწილებით კმაყოფილი არ დარჩნენ, რაც მომდევნო ორი საუკუნის განმავლობაში დასავლეთ ევროპაში მთავარი ომების გამომწვევი ძირითადი ფაქტორი გახდა.